b'\n_START_ARTICLE_\nComuna Cucuteni, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea de vest a jude\xc8\x9bului. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ280B, care o leag\xc4\x83 spre sud de Ion Neculce \xc8\x99i T\xc3\xa2rgu Frumos (unde se termin\xc4\x83 \xc3\xaen DN28) \xc8\x99i spre nord de Bal\xc8\x99.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Cucuteni se ridic\xc4\x83 la 1.244 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.446\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,27%). Pentru 1,85% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,26%). Pentru 1,85% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta denumirea de B\xc4\x83iceni, f\xc4\x83cea parte din plasa Bahlui a jude\xc8\x9bului Ia\xc8\x99i \xc8\x99i era format\xc4\x83 din satele B\xc4\x83iceni, D\xc4\x83de\xc8\x99ti, Cucuteni, Zbiere\xc8\x99ti, S\xc4\x83c\xc4\x83re\xc8\x99ti, Balosine\xc8\x99ti, C\xc3\xa2rjoaia, B\xc4\x83rb\xc4\x83te\xc8\x99ti \xc8\x99i Coasta M\xc4\x83gurii, av\xc3\xa2nd \xc3\xaen total 2258 de locuitori. \xc3\x8en comun\xc4\x83 func\xc8\x9bionau \xc8\x99ase mori de ap\xc4\x83, trei \xc8\x99coli cu 96 de elevi (dintre care 31 fete) \xc8\x99i \xc8\x99ase biserici ortodoxe._NEWLINE_Anuarul Socec din 1925 o consemneaz\xc4\x83 \xc3\xaen plasa C\xc3\xa2rlig\xc4\x83tura a aceluia\xc8\x99i jude\xc8\x9b, av\xc3\xa2nd 3131 de locuitori \xc3\xaen satele B\xc4\x83iceni, Bal\xc8\x99, B\xc4\x83rb\xc4\x83te\xc8\x99ti, C\xc3\xa2rjoaia, Coasta M\xc4\x83gurii, Cucuteni \xc8\x99i S\xc4\x83c\xc4\x83re\xc8\x99ti._NEWLINE_\xc3\x8en 1950, comuna a fost transferat\xc4\x83 raionului T\xc3\xa2rgu Frumos \xc8\x99i apoi (dup\xc4\x83 1956) raionului Pa\xc8\x99cani din regiunea Ia\xc8\x99i. \xc3\x8en 1968, a revenit \xc3\xaen alc\xc4\x83tuirea actual\xc4\x83 la jude\xc8\x9bul Ia\xc8\x99i, re\xc3\xaenfiin\xc8\x9bat, \xc8\x99i a primit denumirea de Cucuteni (dup\xc4\x83 noua re\xc8\x99edin\xc8\x9b\xc4\x83).\n_START_SECTION_\nMonumente istorice\n_START_PARAGRAPH_\n\xc3\x8en comuna Cucuteni se afl\xc4\x83 situl arheologic de interes na\xc8\x9bional din punctul \xe2\x80\x9eCet\xc4\x83\xc8\x9buia\xe2\x80\x9d, de la marginea de vest a satului B\xc4\x83iceni, sit cunoscut pentru c\xc4\x83 a dat numele culturii Cucuteni din eneolitic, din care se g\xc4\x83sesc \xc3\xaen acest sit trei a\xc8\x99ez\xc4\x83ri distincte, emblematice pentru clasificarea culturii \xc3\xaen fazele A, B \xc8\x99i AB; \xc3\xaen afara acestei a\xc8\x99ez\xc4\x83ri, \xc3\xaen cadrul sitului se mai g\xc4\x83sesc a\xc8\x99ez\xc4\x83ri din eneoliticul t\xc3\xa2rziu (cultura Horodi\xc8\x99tea-Erbiceni), perioada geto-dacic\xc4\x83 \xc8\x99i secolul al III-lea e.n. Alt sit arheologic de interes na\xc8\x9bional este cel de la \xe2\x80\x9eD\xc3\xa2mbul Morii\xe2\x80\x9d, la marginea de nord-vest a aceluia\xc8\x99i sat, unde s-au g\xc4\x83sit alte vestigii ale culturii Cucuteni, faza AB._NEWLINE_\xc3\x8en rest, alte \xc8\x99apte situri arheologice \xc8\x99i alte trei cl\xc4\x83diri sunt incluse \xc3\xaen lista monumentelor istorice din jude\xc8\x9bul Ia\xc8\x99i ca monumente de interes local. Situl arheologic de la \xe2\x80\x9eBogd\xc4\x83neasa\xe2\x80\x9d (1\xc2\xa0km vest-nord-vest de satul B\xc4\x83iceni) con\xc8\x9bine a\xc8\x99ez\xc4\x83ri din secolele al IV-lea\xe2\x80\x93al III-lea \xc3\xae.e.n. (perioada Lat\xc3\xa8ne), secolele al VIII-lea\xe2\x80\x93al IX-lea \xc8\x99i secolul al XVIII-lea; situl de la \xe2\x80\x9eD\xc3\xa2mbul lui Pletosu\xe2\x80\x9d cuprinde a\xc8\x99ez\xc4\x83ri din eneolitic (cultura Cucuteni, faza A), secolele I\xe2\x80\x93al II-lea e.n. (epoca daco-roman\xc4\x83), secolul al IV-lea (epoca post-roman\xc4\x83), secolele al IX-lea\xe2\x80\x93al X-lea \xc8\x99i secolele al XVI-lea\xe2\x80\x93al XVII-lea; situl din \xe2\x80\x9egr\xc4\x83dina lui Pascal\xe2\x80\x9d con\xc8\x9bine urme din secolele al VIII-lea e.n., al IX-lea\xe2\x80\x93al X-lea \xc8\x99i al XVII-lea\xe2\x80\x93al XVIII-lea; \xc3\xaen situl de la \xe2\x80\x9eMlada\xe2\x80\x9d (1,5\xc2\xa0km sud-vest de satul B\xc4\x83iceni) con\xc8\x9bine a\xc8\x99ez\xc4\x83ri din secolele al IV-lea\xe2\x80\x93al III-lea \xc3\xae.e.n. \xc8\x99i secolele al III-lea\xe2\x80\x93I \xc3\xae.e.n.; situl de la \xe2\x80\x9eSili\xc8\x99te\xe2\x80\x9d (nord-nord-vest de satul B\xc4\x83iceni) cuprinde a\xc8\x99ez\xc4\x83ri din secolele al II-lea\xe2\x80\x93al III-lea e.n., al IV-lea e.n., al VIII-lea\xe2\x80\x93al X-lea \xc8\x99i al XV-lea; situl de la \xe2\x80\x9eTarlaua Grajd\xe2\x80\x9d, de la marginea de est a satului B\xc4\x83rb\xc4\x83te\xc8\x99ti cuprinde vatra medieval\xc4\x83 a satului B\xc4\x83rb\xc4\x83te\xc8\x99ti (secolul al XV-lea), precum \xc8\x99i a\xc8\x99ez\xc4\x83ri din eneolitic (cultura Cucuteni), perioada Lat\xc3\xa8ne, secolele al V-lea\xe2\x80\x93al IV-lea \xc3\xae.e.n. (perioada Halstatt), secolele al II-lea\xe2\x80\x93al III-lea e.n., secolul al IV-lea \xc8\x99i secolul al XV-lea; \xc3\xaen sf\xc3\xa2r\xc8\x99it, situl de la \xe2\x80\x9eLaiu\xe2\x80\x9d (600\xc2\xa0m nord-nord-vest de satul S\xc4\x83c\xc4\x83re\xc8\x99ti), con\xc8\x9bine a\xc8\x99ez\xc4\x83ri din Halstattul t\xc3\xa2rziu, secolele al II-lea\xe2\x80\x93al III-lea e.n., al XI-lea\xe2\x80\x93al XII-lea, \xc8\x99i al XV-lea._NEWLINE_Cele trei cl\xc4\x83diri, clasificate ca monumente de arhitectur\xc4\x83, sunt biserica de lemn \xe2\x80\x9eSf\xc3\xa2nta Treime\xe2\x80\x9d (1808) din satul B\xc4\x83iceni, biserica \xe2\x80\x9eSfin\xc8\x9bii Voievozi\xe2\x80\x9d (1804) din Cucuteni, \xc8\x99i casele familiei Cantacuzino (secolele al XVII-lea\xe2\x80\x93al XVIII-lea).'